Április

Április az év negyedik, 30 napos hónapja a Gergely-naptárban. A hónapot Mars kedveséről, Venusról nevezték el, Venust ugyanis Aperirének is hívták. A név a latin aperire szóból származik, melynek jelentése „megnyitni” – ez valószínűleg utalás az ekkor kinyíló természetre. A 18. századi nyelvújítók szerint az április: nyilonos. A népi kalendárium Szent György havának nevezi.

Április eseményei 

 április 1.: 
 Az ugratás, tréfálkozás napja (Bolondok napja)
 április 2.: 
 Autizmussal élők világnapja (2008-tól)
 Szakszervezeti akciónap
 Gyermekkönyvek nemzetközi napja
 április 4.: 
 2002 óta a patkányok világnapja (World Rat Day).
 április 7.: 
 Egészségügyi világnap  
 Biztonságos anyaságért világnap
 április 8.: 
 Nemzetközi roma nap
 április 9.
 Grúzia: A nemzeti egység napja (1991. április 9-én kiáltották ki Grúzia függetlenségét a Szovjetuniótól)
 április 10.:
 Nemzeti rákellenes nap 
 április 11.:
 A magyar költészet napja
 A Parkinson-kór világnapja
 április 12.:
 Az űrhajózás világnapja
 április 13.
 A katyńi vérengzés áldozatainak emléknapja Lengyelországban, 2007 óta.
 április 14.: 
 A könyvtárosok világnapja
 Black Day Dél-Koreában
 április 16.
 A Holokauszt magyarországi áldozatainak emléknapja (2001 - től)
 Dán Királyság: Nemzeti ünnep, II. Margit királynő születésnapja
 Mordvinföld: Az erza nyelv napja
 április 18.: 
 Műemlékvédelmi világnap
 Rádióamatőr világnap. ( 1925., ARRL )
 Zimbabwe: A függetlenség napja (1980)
 április 19.
 Venezuela: A függetlenség napja.
 április 20.: 
 Nagykanizsa napja 
 április 21.
 Óvoda-nap: Friedrich Fröbel német pedagógus és óvodaalapító születésének (1782) emlékére tartják.
 Bölcsődék napja: szakmai ünnep, kifejezve a társadalom megbecsülését a bölcsődei dolgozók által teremtett értékek iránt (Szociális és Munkaügyi Minisztérium, az első magyar bölcsőde megnyitásának emlékére
 április 22.: 
 A Föld napja, egyike a környezetvédelmi világnapoknak.
 Kecel napja
 április 23.: 
 A könyv és a szerzői jogok világnapja
 április 24.:
 Sárkányölő Szent György napja (egyes népeknél ez a nap április 23-ára esik).
 A kísérleti állatok védelmének világnapja
 A magyar rendőrség napja 
 Az örmény népirtás emléknapja (az örmény értelmiségiek 1915. április 24-i deportálásának napja) az Oszmán Birodalomban.
 Tótkomlós napja
 április 25.:
 A Malária Elleni Küzdelem Világnapja
 Olaszország nemzeti ünnepe, a Felszabadulás napja (a második világháború vége óta)
 Portugália: A szabadság napja (Dia da Liberdade), az 1974-es szegfűk forradalmának (Revolução dos Cravos) évfordulója
 április 26.
 Szellemi tulajdon világnapja (World Intellectual Property Day) 2001-től, a WIPO 2000. évi közgyűlésének határozata alapján
 Tanzánia: Egyesül Tanganyika és Zanzibár, e két országnévből alkotott új név alatt létrejön Tanzánia. 1964 (Union Day)
 április 27.
 Szlovénia – Az ellenállás napja (a német, olasz, magyar megszállás ellen harcoló Felszabadítási Front 1941-es alapításának emléknapja).
 Togo: a függetlenség napja (1960)
 Dél-afrikai Köztársaság - A szabadság napja, 1994
 április 28.:
 A munkabalesetben elhunytak és megsérültek nemzetközi napja
 Újfehértó napja
 április 29.:
 A táncművészet világnapja, az 1727-ben született Jean G. Noverre francia balett-táncos, koreográfus, az egyetemes táncművészet megújítója születésnapján.

A Cultura Magazin cikke csak engedéllyel másolható.
 április 30.:
 A méhek napja Magyarországon
 A katonai zenekarok napja
 A magyar film napja
 Walpurgis-éj, a boszorkányok napja

 április első hétvégéje: a roma kultúra napja
 április utolsó vasárnapja: testvérvárosok világnapja.
 Április második vagy harmadik szerdája: a vakvezető kutyák világnapja.
 Április harmadik szombatja a Lemezboltok Napja.
 A húsvét egy március 22. és április 25. közötti vasárnapra esik.

Kiegészítések 
 A horoszkóp csillagjegyei közül az alábbiak esnek az április hónapba:
 Kos  (március 21.–április 19.)
 Bika (április 20.–május 20.).
 Április folyamán a Nap az állatöv csillagképei közül a Halak csillagképből a Kos csillagképbe lép.
 Az április minden évben a hét ugyanazon napjával kezdődik, mint az adott év júliusa, szökőévekben pedig mint a január.

Április a költészetben 

Azon túl, hogy ebben a hónapban ünnepeljük a magyar költészet napját, jó néhány költőt, írót megihletett a magyar és világirodalomban a fagyos tél igazi végét jelentő április. Sokszor azonban egymástól eltérően ítélték meg költeményeikben, hogy ez valójában mit is jelent.

 Egy szólásmondás:

Április esőitől nyílnak május virágai.

 A Canterburyi mesékben az író, Chaucer, némi áhítattal:

Ha március fagyának erejét
Április langy esője veri szét
Geoffrey Chaucer: Canterbury mesék

 T. S. Eliot ezzel szemben A puszta ország című művében némi iróniával:

Kegyetlen hónap április, kibontja
A holt föld orgonáit, egybeontja
A vágyat és emléket és a csonka
Gyökerekre langyos esőt zudít
T. S. Eliot: The Waste Land (1922, Weöres Sándor A puszta ország c. fordítása)

 A magyar irodalomban példa erre többek között Radnóti Miklós és Tóth Árpád

…Ó április, ó április,
a nap se süt, nem bomlanak
a folyton nedvesorru kis rügyek se még
a füttyös ég alatt…
Radnóti Miklós: Április

…Április, óh, Április,
Minden csínyre friss!
Faun-bokájú, vad suhanc,
Ujra itt suhansz!…
Tóth Árpád: Április

Érdekességek 
 Az Arvisurák szerint Szelek hava.
 A 2016-os április volt sorozatban a 12. olyan hónap, amelynek átlaghőmérséklete meghaladta a korábban mért havi rekordot. Ez a mérések megkezdése óta első alkalommal fordult elő. A 2016-os április hónap átlaghőmérséklete 13,7 °C volt, amely a korábbi 2010-ben mért rekordnál is magasabb.
 2018. április 30-án Pakisztán Nawabshah városában 50,2 °C-ot mértek. Ez mindeddig a Földön valaha mért (megbízhatónak tartott) legmagasabb áprilisi hőmérséklet. Szintén a 2018. évi volt Magyarországon (1901 óta) a legmelegebb április; a sokévi átlagot 4,6 °C-szal múlta felül.

Jegyzetek

Lásd még 
http://aprilis.lap.hu/

Április